སི་ཁྲོན་ཞིང་ཆེན་བོད་ཡིག་སློབ་གྲྭའི་མཐོ་རིམ་འཆད་ཁྲིད་དགེ་རྒན་དཔལ་བསྡུས་ལགས་ནི༡༩༦༦ལོར་ཁམས་སྡེ་དགེ་ཡིད་ལྷུང་དུང་འབྲུག་སྡེ་བ་རུ་སྐྱེས་ཤིང་འཚར་ལོངས་བྱུང་།ཆུང་དུས་ནས་རིག་པ་རྣོ་ཞིང་གསལ་བ་དང་།རང་གི་ཞང་པོའི་མདུན་ནས་བོད་ཡིག་གི་འབྲི་ཀློག་ལེགས་པར་བསླབས།རང་ལོ་བཅུ་དྲུག་སྟེ༡༩༨༡ལོ་ནས་སྡེ་དགེ་རྫོགས་ཆེན་དུ་ཐོག་མར་གསར་འཛུགས་བྱས་པའི་སི་ཁྲོན་ཞིང་ཆེན་བོད་ཡིག་སློབ་གྲྭ་རུ་རྒྱུགས་འཕྲོད་དེ་སློབ་སྦྱོང་ལ་ཞུགས།དེ་ནས་ཁོང་ཉིད་ཀྱིས་རྙེད་པར་དཀའ་བའི་སློབ་སྦྱོང་གི་གོ་སྐབས་བཟང་པོར་དམ་འཛིན་བྱས་ཏེ་བློ་རིག་པ་ནང་དུ་བཀུག་ཅིང་།དགོང་ཕྱི་ཉལ་དང་ནངས་སྔ་ལངས་ཀྱིས་རང་འཁྲིའི་སློབ་སྦྱོང་ལ་བརྩོན་པ་དགུ་འགྱུར་བསྐྱེད་དེ།དགེ་བའི་བཤེས་གཉེན་ཆེན་མོ་མཁན་པདྨ་ཚེ་དབང་ལྷུན་གྲུབ་དང་།མཁན་སྐུ་ནུབ་འོད་ཟེར།མཁན་དིས་ཆུང་བློ་ཆོས་སོགས་ཀྱི་ཞབས་ལ་གཏུགས་ཏེ་བོད་ཀྱི་ཐུན་མོང་གི་རིག་གནས་སྤྱི་དང་།ཁྱད་པར་དུ་ནང་དོན་རིག་པའི་སྐོར་དང་།བྲིས་ས་རིས།འབྱུང་རྩིས་དང་སྨན་སོགས་ལ་དཔྱིས་ཕྱིན་པ་སྦྱངས།༡༩༨༦ལོར་སློབ་མཐར་རྗེས་སློབ་གྲྭ་རང་མལ་ནས་དགེ་རྒན་གྱིས་ཕྱག་ལས་གནང་།སློབ་མ་སྟོང་ཕྲག་མང་པོར་བོད་ཀྱི་བྲིས་གཟུགས་དང་སྙན་ངགསྨན་རྩིས།བརྡ་སྤྲོད་རིག་པ་སོགས་ཀྱི་སློབ་ཁྲིད་མཛད།དེང་རབས་ཀྱི་སྤྱི་ཚོགས་སུ་དགོས་མཁོ་ཆེ་བའི་ཤེས་ལྡན་མི་སྣ་འབོར་ཆེན་ཞིག་གསོ་སྐྱོང་གནང་ཤིང་།ད་ལྟ་ཞིབ་འཇུག་པ་དང་སྲིད་འཛིན་འགོ་ཁྲིད།དགེ་རྒན་སོགས་ཀྱི་ལས་ཀ་སྒྲུབ་བཞིན་ཡོད།ཁྱད་པར་དུ་བྲིས་གཟུགས་དང་འབྱུར་རྩིས་སོགས་ལ་ཕུལ་དུ་བྱུང་བའི་སློབ་མ་མང་པོ་གསོ་སྐྱོང་གནང་ཡོད།དེ་བཞིན་སློབ་ཁྲིད་ཀྱི་ཞོར་དུ་བོད་ཀྱི་གསོ་བ་རིག་པ་དང་།ཡིག་གཟུགས་དང་མཛེས་རིས་སློབ་ཁྲིད་ཞིབ་འཇུག་སྡེ་ཁག་གི་སྡེ་གཙོ་ཡི་འགན་བཞེས་ཡོད།ནམ་རྒྱུན་ཁོང་གིས་ད་དུང་སློབ་ཁྲིད་ཀྱི་ཟུརདང་གུང་གསེང་གི་དུས་ཚོད་སྤྱད་དེ་མཚོ་སྔོན་གྱི་མགོ་ལོག་དང་དཀར་མཛེས་ཁུལ་གྱི་སྡེ་དགེ་དང་དར་མདོ་སོགས་སྤྱི་ཚོགས་སྟེང་གི་སེར་སྐྱ་ཕོ་མོ་བརྒྱ་ཕྲག་མང་པོ་ལ་སྒོར་མོ་སོགས་ཀྱི་རྔན་པ་མི་ལེན་པར་བྲིས་གཟུགས་དང་རྩིས་ས་རིས་སོགས་རིག་གནས་གང་དགོས་སློབ་བཞིན་ཡོད།ཁོང་གིས་བགྲང་བྱ་ཉི་ཤུ་ལྷག་གི་རིང་ལ་མི་རིགས་རང་གི་ཁྱད་འཕགས་ཀྱི་རིག་གནས་འཛིན་སྐྱོང་སྤེལ་གསུམ་གྱི་བ་ལ་མཛད་རྗེས་བཞག་པ་དང་།གཞོན་སྐྱེས་ན་ཆུང་དག་ལ་བུམ་པ་གང་བྱོའི་ཚུལ་གྱིས་རིག་གཞུང་དང་བདུད་རྩིའི་ཐིགས་པ་ཆད་མེད་དལ་འགྲོའི་རྒྱུན་ལྟར་སྩོལ་བཞིན་ལགས།སྔ་རྗེས་སུ་ཁོང་གིས་ཡི་གེའི་རྣམ་བཤད་སེང་གེའི་ང་རོ་ཞེས་པ་བརྩམས་ནས་སི་ཁྲོན་མི་རིགས་དཔེ་སྐྲུན་ཁང་གིས་པར་དུ་བསྐྲུན།བོད་ཀྱི་གསོ་རིག་རྒྱུད་བཞི་གསུངས་པ་པོར་དཔྱད་པ་དང་།བོད་ཀྱི་སྤྱི་སྐད་སྤྱོད་ཐབས་ཀྱི་འཆར་སྣང་།བོད་མིང་དངོས་འོད་ཡིན་པར་དཔྱད་པ་སོགས་ཀྱི་དཔྱད་རྩོམ་བརྒྱ་ཕྲག་ལྷག་མཛད་ཅིང་གཞུང་སྒེར་གཉིས་ཀྱི་དུས་དེབ་ཏུ་བཀོད།ཞོར་དུ་འབྱུང་རྩིས་ཨུཏྤལ་སྔོན་པོ་དང་གེ་སར་སྒྲུང་ཡིག་ལས་ཨ་ཡན་སྙན་རྒྱལ་སོགས་རྩོམ་སྒྲིག་གནང་།༢༠༠༥ལོར་སྡེ་དགེ་བྲོ་ཆེན་གྱི་ཚིག་དང་སྡེ་དགེའི་དམངས་གླུ་སྟོང་ཕྲག་ལྷག་ཡི་གེར་ཕབ་སྟེ་དཔེ་སྐྲུན་བྱས།ཡིད་ལྷུང་གཡག་ཟེ་དགོན་པའི་ལོ་རྒྱུས་ཆ་ཚང་པོ་གཅིག་དང་།བོད་ཀྱི་བྲིས་གཟུགས་ཐུ་མི་རྗེས་དྲན་གངས་ཅན་ཡིག་གཟུགས་མ་ཕྱི་ཞེས་པ་གཉིས་སི་ཁྲོན་མི་རིགས་དཔེ་སྐྲུན་ཁང་ནས་པར་དུ་བསྐྲུན།